b"\n_START_ARTICLE_\nJuli\xc3\xa0 Arcas S\xc3\xa1nchez\n_START_SECTION_\nCarrera com a futbolista\n_START_PARAGRAPH_\nAmb nom\xc3\xa9s un any d'edat es trasllad\xc3\xa0 a viure a Catalunya. Juli\xc3\xa0 Arcas va iniciar la seva carrera esportiva a la Uni\xc3\xb3 Atl\xc3\xa8tica d'Horta que l'any 1949 esdevindria filial del club blanc-i-blau. El debut al RCD Espanyol fou amb l'equip que entrenava Pepe Planas el 16 de febrer de 1947 davant del Celta de Vigo a Bala\xc3\xaddos. A Sarri\xc3\xa0 no va debutar fins al 9 de mar\xc3\xa7 marcant el seu primer gol com a blanc-i-blau contra el Sevilla. El veritable esclat del jugador \xc3\xa9s en la temporada 1950-51, amb Juan Jos\xc3\xa9 Nogu\xc3\xa9s d'entrenador, l'equip era capa\xc3\xa7 de marcar un 7-1 al Real Madrid a Barcelona i un 6-0 al FC Barcelona._NEWLINE_Arcas ha passat a la hist\xc3\xb2ria per aconseguir el gol n\xc3\xbamero 1000 del club en el partit RCD Espanyol - Saragossa (3-2) del 26 d'abril del 1953._NEWLINE_L'any 1956, amb 86 gols, va ser durant molts anys el m\xc3\xa0xim golejador de la hist\xc3\xb2ria del club, fins que primer Rafael Mara\xc3\xb1\xc3\xb3n, amb 111, i despr\xc3\xa9s Ra\xc3\xbcl Tamudo el superaren._NEWLINE_Fou convocat dos cops per jugar amb la selecci\xc3\xb3 espanyola per\xc3\xb2 no arrib\xc3\xa0 a debutar. Amb la selecci\xc3\xb3 de Catalunya disput\xc3\xa0 tres partits i marc\xc3\xa0 dos gols.\n_START_SECTION_\nCarrera com a entrenador\n_START_PARAGRAPH_\nUn cop desvinculat esportiva, que no sentimentalment del RCD Espanyol, Arcas entren\xc3\xa0 equips com l'Europa, el C\xc3\xa1diz o el Figueres. A la temporada 1961-62 el RCD Espanyol li demana integrar amb l'altre gran mite vivent del club, Ricard Zamora, una mena de t\xc3\xa0ndem de salvaci\xc3\xb3 a la banqueta de l'equip quan era l'equip ja era cuer, i han passat a la hist\xc3\xb2ria com a responsables de l'equip que per primera vegada en la seva hist\xc3\xb2ria baixava a Segona Divisi\xc3\xb3._NEWLINE_A banda d'entrenar a altres equips com ara el N\xc3\xa0stic de Tarragona, Sant Mart\xc3\xad i l'Igualada, a finals dels 70, tamb\xc3\xa9 va tornar al seu primer club, la UA Horta, com a entrenador en la 3a divisi\xc3\xb3.\n_START_SECTION_\nS\xc3\xadmbol perico\n_START_PARAGRAPH_\nArcas va participar tamb\xc3\xa9 en el projecte La t\xc3\xa9cnica del f\xc3\xbatbol de Ricardo Blanch, (1970), en el qual donava, amb altres grans jugadors explicacions te\xc3\xb2riques sobre la pr\xc3\xa0ctica del futbol._NEWLINE_Fou protagonista d'alguns dels actes del 75\xc3\xa8 aniversari del club, i el 14 de novembre de 1999, en la Cerim\xc3\xb2nia Inaugural del Centenari, acompanyat de Trias i Martorell van hissar la bandera del club, despr\xc3\xa9s d'haver recorregut l'anella de l'estadi. Pocs dies m\xc3\xa9s tard, el 20 de novembre, va rebre del president Daniel S\xc3\xa1nchez Llibre un premi de la Federaci\xc3\xb3 de Penyes del RCD Espanyol en reconeixement a la seva traject\xc3\xb2ria esportiva."